(Nepalees vir: "Jou moeder en vaderland is meer belangrik as die hemel")
27°42′N 85°19′O / 27.700°N 85.317°O / 27.700; 85.317
Amptelike tale Nepalees
MOI (2016) 0,558 (144ste) – medium
Nepal grens in die noorde aan die Chinese outonome gewes Tibet en in die weste, suide en ooste aan Indië. Bangladesj is net sowat 27 km van Nepal se suidoostelikste punt geleë en Bhoetan word deur die Indiese deelstaat Sikkim van Nepal gekei. Dié land se geografie word deur die Himalaja gekenmerk en behels Berg Everest op die grens met die Chinese outonome gebied Tibet.
Nepal is 'n multi-etniese land met Nepalees as amptelike taal. Die belangrikste godsdiens is die Hindoeïsme, gevolg deur die Boeddhisme en albei godsdienste het hul oorsprong in die hedendaagse Nepal. Die Nepalese kultuur in die noorde is sterk deur die Tibettaanse s'n beïnvloed, terwyl die Indiese kultuur in die suide 'n sterk invloed toon.
Nepal het 'n lang geskiedenis wat teruggaan tot voor die begin van die Christelike jaartelling en is die geboorteplek van Boeddha. As gevolg van dié land se ligging was Nepal nog altyd gevoelig vir Indiese en Tibettaanse invloed.
Dié land het in 1962 'n nuwe grondwet verkry, waarvolgens die koning se mag aansienlik gestyg het en politieke partye verbied is. In plaas van die partye het die koning 'n "partylose demokrasie" gekies: 'n parlement waarvan 15% uit partylose lede bestaan wat deur die volk verkies is en 85% bestaan uit lede wat deur die koning benoem word. Na 'n volksopstand in 1990 het die toenmalige Koning Birenda hierdie stelsel afgeskaf en 'n demokratiese grondwet ingevoer.
Op 1 Junie 2001 is die koninklike huis byna uitgeroei deur Kroonprins Dipendra. Hy was kwaad vir sy ouers omdat hulle nie sy keuse vir 'n eggenote goedgekeur het nie. Hy het sy vader, Koning Birenda, en sy moeder, Koningin Aishwarya, doodgeskiet en ook nog 'n aantal ander koninklike familielede vermoor, waaronder sy broer en suster, twee ooms en twee tantes. Hy het homself ook geskiet, waarna hy drie dae later beswyk het. Na sy dood is een van sy ooms, Gyanendra, as die nuwe koning gekroon.
Gyanendra het in 2002 tydelik weer die hef in die hand geneem, maar later in die jaar is die demokrasie herstel. Op 1 Februarie 2005 het hy egter weer alle mag in sy hande geneem en die grondwet buite werking gestel. Hy het die eerste minister afgedank en self dié posisie ingeneem. Die koning het Minister Deuba kwalik geneem dat hy nie in staat was om die vrede in dié land te herstel nie. Gyanendra het tot 2006 as gesaghebbende monarg geregeer, maar is in 2006 weer gedwing om sy mag prys te gee.
Nepal se huidige president: Bidhya Devi Bhandari in 2013
Kongres: Die Nepalese Kongresparty is 'n gematigde sosialistiese party, waarin die Koirala-familie heelwat invloed besit, soos die huidige premier Khadga Prasad Oli. Hulle was vroeër voorstanders van 'n konstitusionele monargie in dié land, maar sedert die beëindiging van die burgeroorlog het die party die idee van die vorming van 'n republiek in Nepal aanvaar.
Nepal word staatkundig onderverdeel in 14 sone, wat op hul beurt weer onderverdeel word in 75 distrikte.
Dié land huisves talle etniese groepe, waaronder die Newards, Bhote, Rai, Limbu, Sjerpa, Gurung, Tamang, Magar, Thakali, Brahman en ander.
Die meerderheid van die bevolking (81,3%) is aanhangers van Hindoeïsme. Boeddhisme speel ook 'n groot rol, met volgelinge wat 9% van die bevolking uitmaak. Verder hang 4,4% Islam aan, 3% die inheemse Kirant-geloof aan en 1,4% die Christendom.
Op 19 Mei 2006 het die Huis van Afgevaardigdes van Nepal aangekondig dat daar voortaan 'n skeiding tussen kerk en staat sou wees, alhoewel dié land steeds die enigste amptelike Hindoe-land ter wêreld bly.
Dié land se amptelike taal is Nepalees en word deur ongeveer 60% van die bevolking gepraat. Die taal word in die Devanagari-skrif geskryf en stam van die antieke Sanskrittaal af. Naas Nepalees word daar ook ander plaaslike tale en dialekte gepraat, soos Bengaals, Bhojpuri, Dzongkha, Maithili, Newari, Santali en Tibettaans.
'n Groot gedeelte van Nepal is baie bergagtig en word deur die Himalaja gekenmerk. Agt van die tien hoogste berge ter wêreld is in Nepal geleë, waaronder ook die hoogste, Berg Everest, gevolg deur Kangchenjunga, Lhotse, Makalu, Cho Oyu, Dhaulagiri, Manaslu en Annapurna.
In die suide van Nepal, langs die grens met Indië, is laerliggende gebiede. Ongeveer 20% van dié land se oppervlak kan vir landbou benut word. Nepal word van suid na noord in drie gebiede gedeel, die laagland in die suide, heuwels en lae berge in die middel en die Himalaja in die noorde.
As gevolg van die groot hoogteverskille besit dié land uiteenlopende klimaatsgebiede, van 'n hoë bergklimaat in die Himalaja, tot 'n subtropiese klimaat langs die grens met Indië.
Heelwat mense in die stede en op die platteland ken armoede. Volgens die ontwikkelingsprogramme van die Verenigde Nasies leef 30,9% van die bevolking in Nepal onder die broodlyn.
Toerisme is 'n belangrike bron van inkomste vir dié land. Buitelandse toeriste word veral deur die ongereptheid van dié land en die Himalaja aangetrek. Toerisme is ook een van die min sektore waarin buitelandse belegging in Nepal plaasvind.
Die Nepalese nasionale krieketspan in 2013
Sokker is Nepal se gewildste sport, gevolg deur krieket. Vlugbal is Nepal se nasionale sport.
Krieket het tydens die onlangse jare in Nepal sterk groei ervaar en geniet internasionale erkenning. Op 28 Junie 2014 het die Internasionale Krieketraad Twintig20 Internasionaal-status aan die Nepalese nasionale krieketspan toegeken en op 15 Maart 2018 Internasionale eendagwedstryd-status. In teenstelling met ander kleiner krieketlande, waar spanne grootliks uit buitelanders bestaan, behels Nepal se nasionale span inheemse spelers wat gewoonlik deur middel van die ouderdomsgroep krieket gespeel het.
Die Nepalese nasionale sokkerspan kon tot dusver nog nie vir 'n FIFA Sokker-Wêreldbeker kwalifiseer nie. In 2015 kon Nepal sy eerste internasionale trofee verower en het die o/19 SAFF kampioenskap gewen. Daarbenewens kon Nepal die Bangabandhu goue beker in 2016 verower.
↑ (en) "Nepal5". Royalark.net. Besoek op 30 April 2018.
↑ (en) "World Population Prospects: The 2017 Revision". ESA.UN.org (custom data acquired via website). United Nations Department of Economic and Social Affairs, Population Division. Besoek op 30 April 2018.
↑ 4,0 4,1 4,2 4,3 (en) "Nepal". Internasionale Monetêre Fonds. Besoek op 30 April 2018.
↑ (en) "2015 Human Development Report" (PDF). United Nations Development Programme. 2015. Besoek op 30 April 2018.
↑ (en) "Football at the heart of the Himalayas". FIFA.com. 5 Maart 2009. Besoek op 30 April 2018.
↑ (en) "It's official: Volleyball is the national sport of Nepal". OnlineKhabar. 23 Mei 2017. Geargiveer vanaf die oorspronklike op 23 Mei 2017. The government on Monday decided to recognize volleyball as the national sport of Nepal.
↑ (en) "Nepal, Netherlands get T20 international status". ESPNcricinfo. 28 June 2014. Besoek op 30 April 2018.
↑ (en) "'Biggest day in Nepal cricket history' – Khadka". ESPNcricinfo. 15 Maart 2018. Besoek op 30 April 2018.
↑ (en) "Nepal looks to make case as neutral venue". ESPNcricinfo. 15 Julie 2014. Besoek op 30 April 2018.